Land er ikke altid synonymt med stat, da et land kan indgå i en større statsdannelse, som f.eks. Grønland og Færøerne, der sammen med det egentlige Danmark indgår i den danske stat. Ligeledes er land ikke altid synonymt med nation, da indbyggerne i et land ikke nødvendigvis deler en fælles national identitet. Land brugtes i ældre dansk som betegnelse for landskab, hvilket går igen i stednavne som Jylland, Lolland, Svealand og Götaland. På nogle sprog benyttes "land" om et område med et vist selvstyre, som forbundslande i Østrig og Tyskland (Bundesland, tidligere kaldet Land) eller "countries" som Storbritannien, der består af: England, Skotland, Wales og Nordirland.